Варта адзначыць тую акалічнасьць, што “паспаліты” стыль у форме ігнараваньня сярэднявечнай геральдычнай традыцыі сьцьвердзіўся ў асноўным у тых краінах кантыненту, якія пазбавіліся залежнасьці ад Іспаніі і Партугаліі. А там, дзе доўга панавала Вялікая Брытанія, збольшага абыйшлося без вызвольных паўстаньняў (ЗША – выключэньне). І калі метраполія пакінула свае каланіяльныя ўладаньні, незалежныя краіны зрабілі сабе гербы “шляхетнай” схемы, але з мясцовым каларытам. Шчытатрымальнікамі служаць ягуары і фламінга, на гербавым шчыце — пальмы, какосавыя арэхі, навершша уўпрыгожваюць кракадзілы і марскія ракавіны. Самы “шляхетны” на кантыненьце герб у Канады. Фактычна гэта герб Вялікай Брытаніі, прыгожа дапоўнены ўласна канадскімі атрыбутамі.